Zgjedhjet në Serbi – populistët pritet të ruajnë pushtetin
Serbia po mban zgjedhjet e përgjithshme të dielën nën hijen e agresionit rus në Ukrainë, që e ka vënë Serbinë nën trysninë e perëndimit për të zgjedhur midis lidhjeve të saj me Moskën dhe aspiratave për t'u anëtarësuar në BE.
Në Serbi po mbahen zgjedhjet e përgjithshme parlamentare e presidenciale dhe për pushtetin lokal në një palë votime që ka të ngjarë të mbajnë në pushtet një qeveri populiste në vendin ballkanik, që ka refuzuar të vendosë sanksione ndaj Rusisë për shkak të luftës në Ukrainë. Rreth 6.5 milionë votues zgjedhin presidentin, një parlament të ri dhe autoritetet lokale në Beograd si dhe në një duzinë qytetesh dhe komunash të tjera. Anketat e opinionit parashikojnë se presidenti, Aleksandër Vuçiç, do të fitojë një mandat tjetër pesëvjeçar dhe se Partia e tij Përparimtare Serbe e krahut të djathtë, do të dominojë sërish parlamentin 250 vendesh. Por, grupet opozitare kanë një shans për të fituar shumicën në Beograd, thonë analistët. Kjo do t'i jepte një goditje të rëndë sundimit dhjetvjecar të paprekshëm të populistëve në Serbi. Aleaksandër Vuçiç, një ish-ultranacionalist që është mburrur për lidhjet e ngushta me presidentin rus Vladimir Putin, është përpjekur të portretizojë veten si garantues i qëndrueshmërisë mes trazirave që po shpërthejnë në Evropë. Në vendin që kaloi një seri luftërash në vitet 1990 dhe një bombardim të NATO-s në vitin 1999, frika e përhapjes së një konflikti i shkoi për shtati presidentit Vuçiç. Megjithëse Serbia kërkon zyrtarisht anëtarësimin në Bashkimin Evropian, presidenti Vuçiç ka forcuar lidhjet e ngushta me Rusinë dhe Kinën, duke llogaritur në pakënaqësinë e serbëve ndaj perëndimit për shkak të bombardimeve të NATO-s që i dhanë fund luftës në Kosovë. Serbia ka mbështetur një rezolutë të Kombeve të Bashkuara që dënon agresionin rus në Ukrainë, por Beogradi nuk u është bashkuar sanksioneve kundër Moskës, një aleate historike sllave. Grupet opozitare gjithashtu janë përmbajtur kryesisht nga mbrojtja publike e një linje më të ashpër ndaj Moskës. Rusia mbështet pretendimin e Serbisë për Kosovën, e cila shpalli pavarësinë e saj me mbështetjen e perëndimit në vitin 2008. Pas bojkotimit të votimeve të vitit 2020, partitë kryesore të opozitës thonë se zgjedhjet e sotme janë gjithashtu larg të qenit të lira dhe të drejta për shkak të dominimit të Vuçiçit mbi mediat kryesore dhe institucionet shtetërore. Shqiptarët në Luginën e Preshevës, do të zgjedhin mes 20 kandidatëve për deputetë nga “Koalicioni i shqiptarëve të luginës” që udhëhiqet nga Shaip Kamberi i cili deri tani ka mbajtur postin e deputetit dhe “Alternativa Demokratike shqiptare”, që udhëhiqet nga Shqiprim Arifi, ish kryetar i komunës së Preshevës. Pas zgjedhjeve të vitit 2020, shqiptarët e Luginës së Preshevës janë përfaqësuar me tre deputetë në parlamentin prej 250 vendesh të Serbisë dhe përfaqësuesit politikë shpresojnë që të përsërisin këtë përfaqësim me gjithë ndarjet e brendshme.